Národná rada Slovenskej republiky

## **VII. volebné obdobie**

Číslo: CRD-2186/2017

**764a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016 Z. z. a ktorým sa mení zákon č. 539/2008 Z. z. o podpore regionálneho rozvoja v znení neskorších predpisov **(tlač 764)** v druhom čítaní

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016 Z. z. a ktorým sa mení zákon č. 539/2008 Z. z. o podpore regionálneho rozvoja v znení neskorších predpisov **(tlač 764)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 952 zo 6. decembra 2017 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 319 z 23. januára 2018
* Výbor Národnej rady Slovenskej republiky pre financie a rozpočet uznesením č. 251 z 29. januára 2018
* Výbor Národnej rady Slovenskej republiky pre hospodárske záležitosti uznesením č. 200 z 25. januára 2018.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledovné pozmeňujúce a doplňujúce návrhy:

1. **K čl. I, 7. a 17. bodu**

V čl. I, 7. bode [§ 3 ods. 4 písm. b)] a v 17. bode [§ 5 ods. 3 písm. c)] sa za slová „plánu a“ vkladá slovo „návrh“.

Pozmeňovací návrh precizuje navrhované znenie tak ako je to napr. v čl. I, 17. bode - § 5 ods. 9 písm. c) návrhu zákona.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre hospodárske záležitosti**

***Gestorský výbor odporúča schváliť***

1. **K čl. I, 10. bodu**

V čl. I, 10. bode [§ 3 ods. 4 písm. d)] sa slová „rozvinutých okresov“ nahrádzajú slovami „rozvinutého okresu“.

Pozmeňovací návrh gramatickej povahy koriguje citáciu platného znenia zákona, ktoré sa navrhuje zmeniť.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre hospodárske záležitosti**

***Gestorský výbor odporúča schváliť***

1. **K čl. I, 21. bodu**

V čl. I bode 21, v § 11 ods. 1sa slová „1. októbra 2014 do 30. septembra 2017“ nahrádzajú slovami „1. apríla 2015 do 31. marca 2018“.

Ide o zmenu súvisiacu so zaradením okresov do zoznamu najmenej rozvinutých okresov v súvislosti so zmenou kritéria 1,5-násobku evidovanej miery nezamestnanosti.

**Výbor NR SR pre hospodárske záležitosti**

***Gestorský výbor odporúča schváliť***

1. **K čl. I, 21. bodu**

V čl. I bode 21, v § 11 odsek 3 znie:

„(3) Návrh ročných priorít na rok 2018 môže okresný úrad po prerokovaní radou predložiť úradu vlády najneskôr do 1. júna 2018. Do schválenia ročných priorít vládou podľa § 4a ods. 1 sa regionálny príspevok poskytuje podľa schváleného akčného plánu alebo jeho dodatku.“

Ide o upravenie prechodného stavu tak, aby bolo možné poskytovať regionálny príspevok do schválenia ročných priorít vládou, pričom sa zachováva možnosť predložiť návrh ročných priorít aj na rok 2018.

**Výbor NR SR pre hospodárske záležitosti**

***Gestorský výbor odporúča schváliť***

1. **K čl. I, 21. bodu**

V čl. I bode 21, v § 11 sa vypúšťa odsek 4.

Ide o upravenie prechodného stavu tak, aby bolo možné poskytovať regionálny príspevok do schválenia ročných priorít vládou, pričom sa zachováva možnosť predložiť návrh ročných priorít aj na rok 2018.

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať spoločne o všetkých pozmeňujúcich a doplňujúcich návrhoch, s odporúčaním gestorského výboru **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016 Z. z. a ktorým sa mení zákon č. 539/2008 Z. z. o podpore regionálneho rozvoja v znení neskorších predpisov **(tlač 764)**

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť**.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 216 z 30. januára 2018.

Týmto uznesením výbor zároveň poveril spoločného spravodajcu Michala Bagačku predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 30. januára 2018

Jana **K i š š o v á**, v.r.

predsedníčka Výboru NR SR

pre hospodárske záležitosti